Александър Екзарх
Александър Стоилов Боев (Бойоглу), нарекъл се Александър Екзарх, е български общественик и журналист, деен участник в борбата за независима Българска екзархия.

Родом е от Стара Загора и произхожда от заможно семейство. Учи в Букурещ, Будапеща, Мюнхен. От 1836 г. е в Париж, където отначало следва математика, а впоследствие, с османска държавна стипендия – медицина (1839 – 1841).

През 1841 г. придружава като преводач Жером-Адолф Бланки, изпратен от френското правителство да проучи последиците на разгроменото Въстания в Северозападна България. През 1842 – 1846 г. изпраща до западноевропейските правителства няколко мемоара (паметни записки) за подобряване положението на българите.

С финансова помощ от Русия издава в Цариград българския Цариградски вестник (1848 – 1862), чийто главен редактор е между 1850 и 1860 г. Съдейства за откриването на българската църква „Свети Стефан“ (1849). Превежда романа „Младата сибирянка“ от Ксавие дьо Местр (1851) и „Священное и божественное евангелие Новаго завета“ (1858).

От 1866 до 1876 г. е съветник при посолството на Османската империя в Париж. След Освобождението двукратно се кандидатира за княз на България (1879, 1886). Член е на Върховния административен съд в Източна Румелия. От 1885 г. до смъртта си живее в София.

Литература 
 Александър Екзарх и българските пътища към Европа, XIX-началото на XX век. Стара Загора, 2007
 Voillery, P. Identité et nationalité chez les Bulgares Ottomans: Alexandre Exarh, 1810 – 1891. Istanbul, 2007
 Вера Бонева. Мемоарът на Александър Екзарх до великите сили от 23.01.1843 г. // Исторически преглед, 1997, кн. 2.
 Пиер Воалри. Александър Екзарх : една българска съдба. София: ИК „Колибри“, 2012. ISBN – 978-619-150-015-4
 Стоянка Енчева. Александър Екзарх и Стара Загора. // История, 2005, 4, 46 – 51. ISSN 0861 – 3710

Външни препратки 
 Wladimir Wladimirow:  Franzose veröffentlicht Buch über Alexander dem Exarchen.. Radio Bulgarien, 7. April 2005

Български възрожденци
Български просветни дейци
Родени в Стара Загора
Османски дипломати
Български журналисти
Български политици (1878-1918)
Източна Румелия